Video: Skokgranate klap buite parlement | Maroela Media
Video: Skokgranate klap buite parlement
Terwyl Pravin Gordhan, minister van finansies, Woensdag in die Nasionale Vergadering die mediumtermynbegrotingsraamwerk (MTBR) aangekondig het, het die geluid van skokgranate buite die parlement weergalm waar betogende studente saamgedrom het.
Chaos het buite die parlement se hekke ontstaan toe polisiebeamptes onder meer skokgranate moes gebruik om die betogers te verdryf. 'n Helikopter het vanuit die lug die skare gemonitor, terwyl beamptes van die openbare orde-polisie ook waterkanonne moes gebruik om die situasie in bedwang te bring.
Gordhan het vroeër Woensdag, voordat hy sy toespraak in die parlement gelewer het, uitgegaan om 'n memorandum van die betogende #FeesMustFall-studente te ontvang.
Hy het tydens 'n mediakonferensie in die parlement gesê die regering is tans op soek na 'n oplossing vir die studiefooikrisis by die land se instellings van hoër onderwys. Hy het bygevoeg die onderskeie rolspelers moet saamstaan om 'n gemeenskaplike doelwit te bereik.
Volgens Gordhan het hy die studente se eise "absoluut duidelik gehoor", maar hy het beklemtoon die geweld wat met die #FeesMustFall-veldtog gepaardgaan, nie die proses aanhelp nie. "Wat ons nou nodig het, is momentum wat begin kan word deur verskillende inisiatiewe van diverse sektore van die samelewing," het hy gesê.
"Al hierdie stemme moet saamkom, sodat ons in dieselfde vertrek kan sit en dieselfde kwessie bespreek en saam uitwerk watter opsies ons het." Hy het gesê die regering het 'n paar weldeurdagte tegniese voorstelle oor die krisis ontvang. "Sommige kom van akademici af, ander van studente en ander uit die privaatsektor."
Gordhan het gesê die doelwit is om seker te maak mense, wat wel toegang tot hoër onderrig het, voltooi hul studies binne die gegewe tydsraamwerk en kwalifiseer sodat hulle "'n dinamiese deel van ons ekonomie kan word".
Nadat Gordhan die memorandum ontvang en na die Nasionale Vergadering teruggekeer het om die MTBR te lewer, het hy aan LP's gesê hy het die studente "namens julle gaan groet".
Pravin Gordhan video
Rhodespark-aanval: 'Aanvallers lag na verkragting'
Ek het geen simpatie met hierdie sogenaamde studente nie…….as jy so optree verdien jy nie n sent gratis onderrig nie………
Ek sien een student het al sommer vroeg oggend, op pad soontoe, beduie dat hulle verwag dat die polisie hulle met skokgranate gaan bestook en met rubberkoels op hulle skiet.
Nou vra ek jou, waarom in jou lewe sou hy so iets kwyt raak, as hy vooraf weet dat hy/hulle die polisie nie rede gaan gee nie?